సుజానే బెర్నెర్ట్

**సుజానే బెర్నెర్ట్** (ఆంగ్లం: Suzanne Bernert; జననం 1982 సెప్టెంబరు 26), భారతీయ సినిమాకు చెందిన జర్మన్ నటి. ఆమె వివిధ భాషలలో భారతీయ చిత్రాలలో నటిస్తుంది. ఆమె రామధను - ది రెయిన్‌బో (2014), హనీమూన్ ట్రావెల్స్ ప్రై.లి. లిమిటెడ్ (2007) చిత్రాలతో పాటు టెలివిజన్ ధారావాహికలు 7 ఆర్సీఆర్, కసౌతి జిందగీ కే లలో నటించింది.

ఫ్రెంచ్, ఇటాలియన్, ఇంగ్లీష్, జర్మన్, స్పానిష్, హిందీ, మరాఠీ, బెంగాలీ తదితర భాషల్లో ఆమె మాట్లాడుతుంది. ఆమె కలర్స్ టీవి ప్రసారం చేసిన చారిత్రాత్మక ధారావాహిక చక్రవర్తిన్ అశోక సామ్రాట్‌లో క్వీన్ హెలెనా పాత్రలో నటించి ప్రశంసలు అందుకుంది. ఆమె స్టార్ ప్లస్ సీరియల్ యే రిష్తా క్యా కెహ్లతా హైలో కూడా నటించింది. ఆమె టెలివిజన్ సిరీస్ 7 ఆర్సీఆర్, హిందీ చిత్రం ది యాక్సిడెంటల్ ప్రైమ్ మినిస్టర్‌ (2019)లో సోనియా గాంధీ పాత్రను పోషించింది.

తెలుగులో 2019 సినిమా యాత్రకు కొనసాగింపుగా 2024 ఫిబ్రవరి 8న విడుదలకు సిద్ధమవుతున్న యాత్ర 2లో ఆమె సోనియా గాందీ పాత్రను పోషిస్తోంది.

## కెరీర్
జర్మనీలోని డెట్‌మోల్డ్‌కు చెందిన మోనికా, మైఖేల్ దంపతులకు సుజానే బెర్నెర్ట్ జన్మించింది. వారి కుటుంబం లిండావులో నివసిస్తుంది. ఆమె 19 సంవత్సరాల వయస్సులో బెర్లిన్‌లో హైడెలోట్ డీహెల్ ఆధ్వర్యంలో మూడు సంవత్సరాల నటన కోర్సు చేసింది. అలాగే, ఆమె శిక్షణ పొందిన బ్యాలెట్ డ్యాన్సర్.

2003లో భారతీయ చిత్రనిర్మాత అనంత్ దుసేజాతో కలిసి డెస్టైన్డ్ హార్ట్స్ చిత్రంలో ఆమె ప్రధాన పాత్ర పోషించింది, ఇది పూర్తిగా దుబాయ్‌లో చిత్రీకరించబడింది కానీ విడుదలకు నోచుకోలేదు.

2005లో ముంబైకి చేరిన ఆమె. హిందీ, మరాఠీ, బెంగాలీ మాట్లాడగలదు. బెంగాలీ, మరాఠీలతో పాటు పలు టెలివిజన్ ధారావాహికలలో ఆమె నటించడం ప్రారంభించింది. ఆ తరువత, ఆమె బెంగాలీ, మరాఠీ చిత్రాలలోనూ నటించింది.

టైటాన్ వాచెస్ యాడ్‌లో ఆమె అమీర్ ఖాన్ సరసన నటించింది. ఆమె పధరో ఇండియా అనే షార్ట్ ఫిల్మ్‌లో నటించడం ద్వారా జైపూర్ టూరిజాన్ని ప్రోత్సహించింది.

2019లో వచ్చిన ది యాక్సిడెంటల్ ప్రైమ్ మినిస్టర్ చిత్రంలో ఆమె సోనియా గాంధీ పాత్రను పోషించి మెప్పించింది. రాజస్థాన్ ఇంటర్నేషనల్ ఫిల్మ్ ఫెస్టివల్ 2018లో ఆమె భారతీయ సినిమా, టెలివిజన్‌లకు అత్యుత్తమ సహకారం అందించింది. 2018 అక్టోబరు 1న అహ్మదాబాద్‌లో జరిగిన గుజరాత్ కామా అవార్డ్స్ లో ఆమె పురస్కారం అందుకుంది. మజ్నుకి జూలియట్ అనే షార్ట్ ఫిల్మ్‌లో ఆమె నటించింది.

2020లో, ఆమె జీ5 కోసం స్టేట్ ఆఫ్ సీజ్ 26/11 అనే తన మొదటి వెబ్ సిరీస్‌లో నటించింది. ఆమె భారతదేశంలోని ముంబైలోని జర్మన్ కాన్సులేట్‌కు ప్రముఖ అతిథిగా ముంబై ఆక్టోబర్‌ఫెస్ట్‌ను ప్రారంభించింది. తన మొదటి షార్ట్ స్టోరీని ది దీపావళి గిఫ్ట్ ఎండ్ ఆఫ్ 21 పేరుతో ప్రచురించింది.

## వ్యక్తిగత జీవితం
నటుడు అఖిల్ మిశ్రాను 2009 ఫిబ్రవరి 3న సివిల్ కోర్టులో ఆమె వివాహం చేసుకుంది. ఆ తరువాత, వారిద్దరు 2011 సెప్టెంబరు 30న సంప్రదాయ పద్ధతిలో మళ్లీ వివాహం చేసుకుని ఒకటయ్యారు. ఆమె అతనితో కలిసి క్రమ్ చిత్రం, సీరియల్ మేరా దిల్ దేవానా (దూరదర్శన్)లలో పనిచేసింది. ఆమె వివాహం తర్వాత ఓవర్సీస్ సిటిజన్‌షిప్ ఆఫ్ ఇండియా కార్డును పొందింది. అయితే, ఆమె భర్త 2023 సెప్టెంబరు 19న ప్రమాదవశాత్తు వంటగదిలో పడిపోవడంతో మరణించాడు.

## సామాజిక సేవ
నటుడు గోవిందతో కలసి ఆమె మధ్యప్రదేశ్ ప్రభుత్వం చేపట్టిన నర్మదా సేవా యాత్రలో భాగమయింది.

## మూలాలు

వర్గం:జర్మన్ సినిమా నటీమణులు
వర్గం:జర్మన్ టెలివిజన్ నటీమణులు
వర్గం:జర్మన్ సోప్ ఒపెరా నటీమణులు
వర్గం:భారతదేశంలోని జర్మన్ ప్రవాసులు
వర్గం:హిందీ సినిమా నటీమణులు
వర్గం:బెంగాలీ సినిమా నటీమణులు
వర్గం:మరాఠీ సినిమా నటీమణులు
వర్గం:తెలుగు సినిమా నటీమణులు
వర్గం:మలయాళ సినిమా నటీమణులు
వర్గం:హిందీ టెలివిజన్ నటీమణులు
వర్గం:మరాఠీ టెలివిజన్‌ నటీమణులు
వర్గం:వెబ్ సిరీస్ నటీమణులు
వర్గం:భారతీయ మహిళా మోడల్స్
వర్గం:జర్మన్ మహిళా మోడల్స్
వర్గం:భారతదేశంలోని యూరోపియన్ నటీమణులు